[pic] | KOMISIJA EVROPSKIH SKUPNOSTI |

Bruselj, 13.8.2008

COM(2008) 514 konč.VOL. I

2008/0167 (CNS)

2008/0168 (CNS)

Predlog

UREDBA SVETA

o spremembi Uredbe (ES) št. 2182/2004 o medaljah in žetonih, podobnih eurokovancem

Predlog

UREDBA SVETA

o spremembi Uredbe (ES) št. 2183/2004 o razširitvi uporabe Uredbe (ES) št. 2182/2004 o medaljah in žetonih, podobnih eurokovancem, na nesodelujoče države članice

(predložila Komisija)

OBRAZLOŽITVENI MEMORANDUM

Splošno ozadje

Uredba Sveta 2182/2004[1] je namenjena zaščiti eurokovancev pred medaljami in žetoni, ki so podobni eurokovancem. Uredba je od svojega sprejetja znatno prispevala k izogibanju podobnosti med eurokovanci in medaljami ali žetoni, saj zasebna podjetja zdaj navadno upoštevajo opredelitve in prepovedi iz Uredbe.

Izkušnje, pridobljene v obdobju izvajanja, so pokazale, da je treba pojasniti zaščitne določbe in povečati preglednost postopka odločanja, zato je treba Uredbo spremeniti.

Zlasti bi lahko javnost verjela, ne le da imajo status zakonitega plačilnega sredstva nekatere medalje ali žetoni z motivom, podobnim tistemu z eurokovancev, ampak tudi medalje ali žetoni s prepoznavnimi deli teh motivov[2]. Med tovrstnimi deli je zlasti dvanajst zastav Evropske unije, geografski prikazi in številke, oblike oboda ter motiv na obodu, kakršni so na eurokovancu.

Poleg tega je zaželeno, da se, zlasti v vednost zasebnikov, ki proizvajajo medalje in žetone, formalno opredeli posebne znake, ki se jih ne sme reproducirati na medaljah in žetonih v obliki, v kakršni so na eurokovancih. To so simboli, ki predstavljajo suverenost države članice, ki izdaja eurokovance, kot so podobe državnega voditelja, državni grb, oznaka kovnice, oznaka graverja, ime države in slika njenega geografskega prikaza, in sicer v posebni obliki, v kakršni so na eurokovancih.

Ker so navedeni zaščiteni elementi bodisi del enotne bodisi nacionalne strani eurokovancev, razlikovanje med obema ni več smiselno (člen 2(c)). Poleg tega so bili na nacionalne strani eurokovancev v več primerih vključeni obsežnejši enotni elementi kot na primer motiv Rimske pogodbe ali motiv desetletnice EMU. Zaščitni ukrepi bi se torej morali nanašati na kateri koli motiv na površini medalj ali žetonov, ki je podoben kateremu koli motivu na eurokovancih.

Uredba trenutno navaja, da je Komisija pristojna, da ugotovi ali je motiv podoben motivu na eurokovancih. Ker je možna tudi podobnost delov motiva in ker bi bilo treba prav tako oceniti stopnjo upoštevanja drugih zaščitnih pogojev, je primerno, da mnenje Komisije temelji na vseh zaščitnih določbah iz člena 2, vključno s presojo, ali bi bilo treba kovinski predmet šteti za medaljo ali žeton v pomenu opredelitve iz člena 1(c).

Prav tako je treba nadalje pojasniti merila, na katerih temelji mnenje Komisije o podobnosti ali skladnosti z drugimi določbami Uredbe. Konkretno bi morala odločba Komisije poleg tega upoštevati tudi količino proizvedenih medalj ali žetonov, prodajno ceno, embalažo, posebne napise na medaljah in žetonih (kot so ime podjetja, navedba „ni zakonito plačilno sredstvo“ itd.) ter s tem povezano oglaševanje. Čeprav v Uredbi to ni izrecno omenjeno, je bilo treba navedena merila upoštevati v praksi. Tovrstna merila bi morala biti zaradi preglednosti izrecno navedena v Uredbi.

Komisija pri ugotavljanju podobnosti in presoji skladnosti z določbo Uredbe tesno sodeluje s strokovnjaki iz držav članic, zlasti s strokovnjaki na področju ponarejanja kovancev iz člena 4(1) Odločbe Komisije z dne 29. oktobra 2004 o ustanovitvi Evropskega tehničnega in znanstvenega centra[3] in sicer zaradi njihovega strokovnega znanja pri analizi zunanje podobe ter materiala kovancev. To sodelovanje bi se moralo nadaljevati.

Člen 4 Uredbe se nanaša na odstopanja na podlagi dovoljenja in tudi na pristojnost Komisije za ugotovitev podobnosti. Glede na to, da se slednja pristojnost nanaša na izpolnjevanje zaščitnih določb (člen 2), je primerno, da se zaradi preglednosti prenese v isti člen.

Gospodarski subjekti lahko na medaljah pod omejenimi pogoji uporabljajo izraza „euro“ ali „euro cent“ ali simbol za euro, med drugim, če je na sprednji ali zadnji strani medalje ali žetona vtisnjen napis „ni zakonito plačilno sredstvo“. Ker je nevarnost za zamenjavo z eurokovanci večja, kadar ima medalja ali žeton nominalno vrednost, bi morala biti zahteva po napisu „ni zakonito plačilno sredstvo“ omejena na to okoliščino.

V predlog je vključena vzporedna uredba o spremembi Uredbe 2183/2004, katere namen je razširitev učinkov spremembe na države članice, ki ne uporabljajo eura.

Predlagane spremembe

Glede na zgoraj navedeno se predlaga, da se spremenijo:

1. člen 2 Uredbe 2182/2004, da se pojasnijo zaščitne določbe;

2. člen 4 Uredbe 2182/2004, da se vključijo merila presoje ter se postopek odločanja vključi v člen 2;

3. Uredba 2183/2004, da se učinki spremembe Uredbe 2182/2004 razširijo na nesodelujoče države članice.

2008/0167 (CNS)

Predlog

UREDBA SVETA

o spremembi Uredbe (ES) št. 2182/2004 o medaljah in žetonih, podobnih eurokovancem

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti tretjega stavka člena 123(4) Pogodbe,

ob upoštevanju predloga Komisije[4],

ob upoštevanju mnenja Evropskega parlamenta[5],

ob upoštevanju mnenja Evropske centralne banke[6],

ob upoštevanju naslednjega:

(1) Uredba Sveta (ES) št. 2182/2004 z dne 6. decembra 2004 o medaljah in žetonih, podobnih eurokovancem[7], prepoveduje tiste medalje in žetone, ki so podobni eurokovancem. Izkušnje, pridobljene pri izvajanju prepovedi medalj in žetonov, podobnih eurokovancem, so pokazale, da je treba pojasniti zaščitne določbe ter povečati preglednost postopka odločanja.

(2) Javnost bi lahko verjela, ne le da imajo status zakonitega plačilnega sredstva nekatere medalje in žetoni z motivom, podobnim tistemu z eurokovancev, ampak tudi medalje in žetoni z nekaterimi deli teh motivov. Zato naj se posebni elementi motivov na eurokovancih ne bi reproducirali v obliki, v kakršni so na eurokovancih. Tudi simboli, ki predstavljajo suverenost države članice, ki izdaja eurokovance, se naj ne bi na medaljah in žetonih reproducirali v obliki, v kakršni so na eurokovancih.

(3) Komisija bi morala biti pristojna, da po posvetovanju z državami članicami pripravi mnenje o tem, ali so bile upoštevane zaščitne določbe iz člena 2 in ali je kovinski predmet medalja oziroma žeton.

(4) Posebna merila, ki jih Komisija uporablja pri ugotavljanju skladnosti z zaščitnimi določbami, bi bilo treba pojasniti in opredeliti.

(5) Nevarnost zamenjave medalje ali žetona, ki ima napis „euro“, „euro cent“ ali simbol za euro, z eurokovancem je večja, kadar ima medalja ali žeton tudi nominalno vrednost. Zato mora biti v tovrstnih primerih na sprednji ali zadnji strani medalje ali žetona vtisnjen napis „ni zakonito plačilno sredstvo“.

(6) Uredbo (ES) št. 2182/2004 je zato treba ustrezno spremeniti –

SPREJEL NASLEDNJO UREDBO:

Člen 1

Spremembe

Uredba (ES) št. 2182/2004 se spremeni:

1. Člen 2 se nadomesti z naslednjim:

„Člen 2

Zaščitne določbe

1. Ob upoštevanju členov 3 in 4 se v naslednjih okoliščinah prepove izdelava in prodaja medalj in žetonov ter njihov uvoz in distribucija za prodajne ali druge komercialne namene:

(a) kadar se na njihovi površini pojavljata izraza ,euro‘ ali ,euro cent‘ ali simbol za euro ali

(b) kadar je njihova velikost v okviru referenčne lestvice ali

(c) kadar je kateri koli motiv na površini medalj in žetonov podoben:

i) kateremu koli motivu na površini eurokovancev ali delom teh motivov, vključno zlasti z dvanajstimi zvezdami Evropske unije, geografskim prikazom in številkami, v obliki, v kakršni so na eurokovancih, ali

ii) simbolom, ki predstavljajo nacionalno suverenost držav članic, v obliki, v kakršni so na eurokovancih, vključno zlasti s podobami državnega voditelja, državnim grbom, oznako kovnice, oznako graverja, imenom države članice, ali

iii) obliki oboda ali motivu na obodu eurokovancev.

2. Komisija je pristojna za pripravo mnenja o naslednjem:

(a) ali ima kovinski predmet zunanjo podobo in/ali tehnične značilnosti kovanca v smislu člena 1;

(b) ali za medaljo ali žeton velja prepoved iz odstavka 1 tega člena.

Komisija ne glede na določbe odstavka 1 tega člena med drugim upošteva količino proizvedenih medalj in žetonov, prodajno ceno, embalažo, napise na medaljah in žetonih ter njihovo oglaševanje.“

2. Člen 4 se nadomesti z naslednjim:

„Člen 4

Odstopanja na podlagi dovoljenja

Komisija lahko podeli posebna dovoljenja za uporabo izrazov ,euro‘, ,euro cent‘ ali simbola za euro pod nadzorovanimi pogoji uporabe v primerih, ko ni nevarnosti za zamenjavo. V takih primerih mora biti zadevni gospodarski subjekt znotraj države članice jasno prepoznaven na površini medalje ali žetona, če pa ima medalja ali žeton nominalno vrednost, mora biti na sprednji ali zadnji strani medalje ali žetona vtisnjen napis ,ni zakonito plačilno sredstvo‘.“

Člen 2

Začetek veljavnosti

Ta uredba začne veljati dvajseti dan po objavi v Uradnem listu Evropske unije .

Ta uredba je v celoti zavezujoča in se neposredno uporablja v državah članicah.

V Bruslju,

Za Svet

Predsednik

[1] UL L 373, 21.12.2004, str. 1.

[2] Pri tem se upošteva tudi Sporočilo Komisije z dne 22. oktobra 2001 o zaščiti avtorskih pravic enotne strani eurokovancev v zvezi s prepovedjo reprodukcije celotne enotne strani ali njenih delov na medaljah in žetonih (UL C 318, 13.11.2001, str. 3).

[3] UL L 19, 21.1.2005, str. 73.

[4] UL C […], […], str. […].

[5] UL C […], […], str. […].

[6] UL C […], […], str. […].

[7] UL L 373, 21.12.2004, str. 1.